als_Latn dik_Latn sag_Latn
Presidenti i Republikës, Sh.T.Z. Bujar Nishani dhe Zonja e Parë, Odeta Nishani organizuan në Pallatin e Brigadave darkën tradicionale me rastin e Festës së Falënderimeve ku ishin të pranishëm Ambasadori Donald Lu me bashkëshorten, zyrtarë dhe qytetarë amerikanë që jetojnë dhe punojnë në vendin tonë, fëmijë të fshatit SOS si dhe miq e të ftuar shqiptarë.
Në fjalën e Tij përshëndetëse Presidenti Nishani fillimisht i shprehu Ambasadorit Lu falënderimet dhe mirënjohjen e thellë, edhe në emër të qytetarëve shqiptarë, për mesazhin e përzemërt të urimit që Presidenti amerikan Obama i ka dërguar Kreut të Shtetit shqiptar dhe mbarë popullit tonë me rastin e 28 Nëntorit, Festës së Pavarësisë së Republikës së Shqipërisë.
Më pas Presidenti Nishani u përcolli të pranishmëve si dhe mbarë popullit mik amerikan urimet më të mira për Festën e Falënderimeve duke theksuar: “Siç pasqyrohet më së miri edhe në traditën bujare dhe mirënjohëse të kombit tim se shtëpia e shqiptarit është e mikut dhe e Zotit, edhe unë, i bindur se flas në emër të të gjithë bashkëqytetarëve të mi, dua të nëvizoj faktin se kjo mbrëmje na ka mbledhur jo vetëm për të shprehur falënderimet tona të sinqerta ndaj të Plotfuqishmit, por edhe për t’ju nderuar dhe respektuar ju, miqtë tanë të shtrenjtë amerikanë”.
“Vetë pamja e hareshme e kësaj salle sonte, ku të gjithë bashkë, amerikanë dhe shqiptarë, po kremtojnë një Festë tipike amerikane siç është ajo e Falënderimeve, përbën shembullin më domethënës të miqësisë dhe lidhjeve tona të kahershme që nga koha e Presidentit Uillson e deri më sot, e të farkëtuara edhe më tepër gjatë viteve të fundit.” – nënvizoi më tej Kreu i Shtetit.
Në vijim Presidenti Nishani u shpreh se: “për herë të parë në historinë e marrëdhënieve diplomatike, kemi mes nesh një Ambasador amerikan, i cili flet, lexon dhe shkruan në mënyrë pothuajse të përsosur shqip. Ashtu siç flasin edhe shumë nga miqtë tanë të nderuar amerikanë që punojnë dhe jetojnë. Kjo tregon në radhë të parë respekt ndaj Shqipërisë e shqiptarëve, ndaj gjuhës sonë të lashtë, por vë në dukje edhe përkushtimin, seriozitetin dhe përkujdesjen e vazhdueshme që një vend kaq i madh sa Shtetet e Bashkuara të Amerikës i bën vendit tonë nëpërmjet përfaqësuesit të tij më të lartë diplomatik. Gjithashtu kjo shënon edhe njërën nga hallkat më të forta të lidhjeve dhe ndjenjës së sinqertë të miqësisë dhe bashkëpunimit tonë, mes të cilave numërohet edhe kremtimi i përbashkët ditëve të shënuara respektive, sepse Festa e Falënderimeve tashmë është shndërruar në një traditë jo vetëm në Institucionin e Kreut të Shtetit, por edhe jashtë tij, ashtu siç festohen madhërishëm nga shqiptarët edhe 4 Korriku apo Hallouini”.
“Poeti amerikan, Bob Dilani, fituesi i Çmimit Nobel për Letërsi këtë vit, ka shkruar dikur në këngën e tij ‘Fërshëllitje nëpër erë’: “Sa herë duhet që dikush të shikojë lart, para se Qiellin të dallojë? Po, dhe sa veshë duhet të ketë dikush/që njerëzit duke qarë t’i dëgjojë?’
Tashmë mund të thuhet se shqiptarët kanë përvetësuar edhe Festën e Falënderimeve, sepse në Shqipëri, sidomos në kohët që po jetojmë, kjo mënyrë e të shprehurit të mirënjohës sonë ndaj Zotit, ka hedhur rrënjë gjithandej duke na nxitur të ndajmë të mirat me më të varfrit, të përkujdesemi për më të pafatët, për të sëmurët e ata që janë dhe ndihen të vetmuar, të shndërrohemi në qenie më njerëzore dhe solidare, pra me një fjalë t’i jemi mirënjohës Krijuesit për gjithçka na ka falur, por nga ana tjetër t’i ndajmë ato me të tjerët.” – vuri në dukje Presidenti Nishani.
Më pas Kreu i Shtetit iu drejtua të ftuarve të veçantë të kësaj mbrëmje, fëmijëve të fshatit SOS duke thënë: “Sonte jemi me fat që mes nesh të kemi edhe fëmijët e Fshatit SOS. Jam i sigurt se edhe ata janë mirënjohës për përkujdesjen dhe vëmendjen që marrin, por njëkohësisht jam i bindur se edhe ne duhet t’i falënderojmë këta fëmijë të mbarë, sepse janë ata për të cilët punojmë fort e me përkushtim, janë ata që japin rëndësinë më me peshë përpjekjeve tona për një shoqëri më të mirë njerëzore, për një të ardhme më të begatë e të zhvilluar. Fundja fundit fëmijët janë kuptimi i vërtetë i jetës, vlera më çmuar e ekzistencës sonë, janë mirënjohja më e madhe ndaj Zotit që na i ka falur ne, si prindër, por edhe vendit tonë meqenëse ata paraqesin brezin e ri, thesarin e patjetërsueshme shoqëror si dhe të ardhmen tonë të ndritur e të përbashkët kombëtare, por edhe mbarënjerëzore.”
Në mbyllje të fjalës Presidenti Nishani u shpreh: “Do të ishte diçka e mrekullueshme që çdo ditë e jetës sonë të ishte edhe një Ditë Falënderimesh, por ja që nganjëherë kaplohemi nga rutina e ditës dhe ritmi frenetik i jetës moderne dhe globale. Le të na shërbejë kjo darkë, jo vetëm për të shprehur mirënjohjen e dhënë falënderime, për të ndarë begatinë dhe mirëqenien me të tjerët, por edhe për t’i uruar njëri-tjetrit ‘Gëzuar’, të sigurt në të ardhmen edhe më të ndritur të marrëdhënieve mes dy popujve tanë!”
Në frymën e falënderimeve dhe shprehjes së mirënjohjes, mbrëmja festive, e cila u përshëndet edhe nga Ambasadori i Shteteve të Bashkuara të Amerikës, Donald Lu, vijoi me vlerësimin nga ana e Presidentit Nishani për dy qytetarë amerikanë, të cilët me veprat dhe kontributet e tyre, kanë forcuar ndjeshëm lidhjet e miqësisë dhe partneritetit mes vendeve dhe popujve.
Kreu i Shtetit vlerësoi doktorin Charles G. Linderman me Titullin “Për merita të veçanta civile”: “Në shenjë mirënjohje për ndihmën dhe kontributin e vyer humanitar në trajtimin mjekësor të shumë fëmijëve shqiptarë të sëmurë me leucemi dhe simptoma të tjera kanceri, si dhe për përkujdesjen me dashuri prindërore të fëmijëve jetimë të Shtëpisë së Shpresës për Fëmijë”.
Në fjalën e rastit Presidenti çmoi kontributin e vyer të Doktorit Charles G. Linderman “mjekut me zemër të artë, i cili i është gjendur pranë gjithmonë fëmijëve të sëmurë shqiptarë. Nuk ka gjë më njerëzore dhe shpirtmadhe se sa të ndihmosh, të kurosh e të shërosh engjëj të vegjël të prekur nga leucemia apo sëmundje kanceroze, apo edhe të ngushëllosh vogëlushë dhe vogëlushe pa prindër dhe pa përkrahje e ngrohtësi prindërore në Tiranë, Prishtinë, e deri në Nairobi apo Sudanin jugor.”
Më pas u vijua me dekorimin e zotit Jon Smibert me Titullin “Për merita të veçanta civile”: “Në vlerësim të kontributit të spikatur për hartimin e reformës kushtetuese dhe asaj të sistemit të drejtësisë në Republikës së Shqipërisë, në përputhje me parimet ndërkombëtare të së drejtës dhe në dobi të zhvillimit e përparimit të mëtejshëm të vendit”.
Presidenti i Republikës e cilësoi Jon Smibert si: “ekonomistin dhe juristin e palodhur, i cili me këshillat e tij të vyera, por mbi të gjitha, me përvojën dhe ekspertizën e pasur ligjore, na ka ndihmuar jashtëzakonisht në ndërtimin, arritjen dhe konsolidimin e asaj që kemi më tepër nevojë – të shtetit të së drejtës, të reformës kushtetuese dhe ligjore, jo vetëm në Shqipëri, por edhe në Kosovë.”
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn